Papersnake/gushiwen huggingface dataset:
次韵少蕴二首 其二
苏过（宋代）

云间笑语杂鹓行，山意波光两浩茫。老大读书真伯业，歌呼狎客类平阳。

丹青遗构风流在，尊酒题诗草木芳。湛辈不须悲岁月，羊公名与岘山长。
游城南灵岩寺四首 其三
黄仲昭（明代）

古寺苍苍不计年，到来拟结半生缘。僧闲了悟空中性，地僻分明物外天。

满室香烟初起定，一天花雨正谈禅。因知佛法多灵异，钵水能令出白莲。
劝汉老弟饮酒
虞俦（宋代）

尊前一醉莫辞频，三万场当岁十旬。
况有好诗能泣鬼，宁无妙十可通神。
快呼左手持螯客，莫著倾身障鹿人。
绿涨大江浑是酒，蒲萄波面已生春。
沁园春（赠人）
陈人杰（宋代）

如此男儿，可是疏狂，才大兴浓。看曹瞒事业，雀台夜月，建封气概，燕子春风。叱咤生雷，肝肠似石，才到尊前都不同。人间世，只婵娟一剑，磨尽英雄。

半生书剑无功。漫赢得闲情如二公。向紫云歌畔，玉舠最满，红桃笑里，金错长空。驰陌三年，牛腰几束，半在兰香巾笥中。君知否，是扬州景物，消得司封。
题张景召簿尉梅墅并饯入南
文天祥（宋代）

唤醒三影燕支魂，一枝半树专黄昏。
江南暗香郁不住，霜风吹入罗浮村。
疏枝不入辋川画，暗香不到东山棋。
云阶一枕梨花梦，参横月落无人知。
师复作水饼供出五诗送别谢之
释德洪（宋代）

草堂野饭蜀江滨，妥贴寒光刻削人。忽展五篇争疾读，便惊四座暖生春。

已欣莲社风流在，更觉溪山气味新。放箸翛然庐岳去，门栏他日梦应频。
读易
陆游（宋代）

大易中含造化机，王何元未造精微。
乾坤要自吾身看，卧听鸡鸣起索衣。
禅人并化主写真求赞
释正觉（宋代）

理极非身，智明自神。
三缘未作，一默含纯。
回途异类，出历诸尘。
弯弯月下涟漪水，剪剪风斜杨柳春。
鄜城春望
李维桢（明代）

西来山势剧纵横，残雪流澌试火耕。
一径寒烟通古戍，几枝衰柳带春城。
弯弓月倚阑干上，结阵云扶睥睨行。
怪杀黄蛇鄜衍口，余腥犹染曼胡缨。
感旧二首 其一
陆游（宋代）

忆昔初乘上峡船，雪滩云岫过联翩。匆匆不暇寻高隐，遗恨于今四十年。
黄雀痴
王维（唐代）

〔杂言走笔〕
黄雀痴。
黄雀痴。
谓言青［彀，“鸟”代“弓”］是我儿。
一一口衔食。
养得成毛衣。
到大啁啾解游扬。
各自东西南北飞。
薄暮空巢上。
羁雌独自归。
凤凰九雏亦如此。
慎莫愁思憔悴损容辉。
次韵吴正传都城寒食
吴莱（元代）

悠悠独酌舞春衫，千障黄尘客未谙。铁骑引驼沙草北，雕弧惊未塞云南。

太平天子回中望，齐国先生稷下谈。犹有七香车几两，晓来风雨定谁骖。
宣州九日闻崔四侍御与宇文太守游敬亭余时登响山不同此赏醉后寄崔侍御
李白（唐代）

九日茱萸熟，插鬓伤早白。
登高望山海，满目悲古昔。
远访投沙望，因为逃名客。
故交竟谁在，独有崔亭伯。
重阳不相知，载酒任所适。
手持一枝菊，调笑二千石。
日暮岸帻归，传呼隘阡陌。
彤襟双白鹿，宾从何辉赫。
夫子在其间，遂成云霄隔。
良辰与美景，两地方虚掷。
晚从南峰归，萝月下水壁。
却登郡楼望，松色寒转碧。
咫尺不可亲，弃我如遗舄。

九卿天上落，五马道旁来。
列戟朱门晓，褰帏碧嶂开。
登高望远海，召客得英才。
紫绶欢情洽，黄花逸兴催。
山从图上见，溪即镜中回。
遥羡重阳作，应过戏马台。
集句次韵俞东村四首 其一
董纪（明代）

痛饮狂歌空度日，感时心绪杳难平。不堪吟罢东回首，水阁春寒阴复晴。
睢阳酬别畅大判官
高适（唐代）

吾友遇知己，策名逢圣朝。高才擅白雪，逸翰怀青霄。

承诏选嘉宾，慨然即驰轺。清昼下公馆，尺书忽相邀。

留欢惜别离，毕景驻行镳。言及沙漠事，益令胡马骄。

丈夫拔东蕃，声冠霍嫖姚。兜鍪冲矢石，铁甲生风飙。

诸将出冷陉，连营济石桥。酋豪尽俘馘，子弟输征徭。

边庭绝刁斗，战地成渔樵。榆关夜不扃，塞口长萧萧。

降胡满蓟门，一一能射雕。军中多宴乐，马上何轻趫。

戎狄本无厌，羁縻非一朝。饥附诚足用，饱飞安可招。

李牧制儋蓝，遗风岂寂寥。君还谢幕府，慎勿轻刍荛。
六祖传付偈颂 其二 六祖
黄裳（宋代）

泰定犹忘相行深，种华当向此中生。坐禅只恐人无證，得旨须教矿作金。
泊舟维扬寄秦巡简兄芝庭六章 其一
姚燮（清代）

古野小沧浪，高楼面蜀冈。官閒诗作牍，民昵酒输粮。

剔藓安棋局，围花倚篴床。何时陈孺榻，容我寄疏狂。
木兰花慢 春暮
杨琇（清代）

怪莺声无赖，惊残睡、梦空痴。对向壁馀灯，印炉剩火，欲起还迟。

多时。看疏帘外，东风紧、吹乱月丝丝。瘦玉愁窥鸾镜，慵妆羞说蛾眉。

寻思。泪洒花枝。空揾损、旧胭脂。有小字红笺，深情绿绮，密约佳期。

谁知。银河水断，望长桥、乌鹊影参差。不是休文多病，送春谁赋新词。
剡县解雨五龙潭等处送神辞
陈著（宋代）

稼如茨彼黍与粳，十日不雨彼彼苍。
御龙君彼徼祥，环嵊之土彼雨其滂。
焦卷发秀彼摇晚凉，田水泱泱彼秋风香。
旄倪舞歌彼饱有望，神之赐彼何可忘。
登山临水彼送将，神亦劳止彼归安故乡。
舟次济宁柳色未改澹斋有诗因次其韵
黄淮（明代）

济宁南下接通津，杨柳冬来色尚新。自是圣恩深雨露，坐令枯朽总回春。
雨
贾田祖（清代）

残镫耿犹照，凉气入虚幌。萧条风雨至，飒沓遍空响。

晨起碧柯风，微曦淡初上。衡门希来踪，心与孤云往。

所思在江湖，烟蓑钓菰蒋。
庚申病中作
李曾伯（宋代）

六十三年忧患乡，人言晚景尚悠长。
不知气郁致痰厥，忽尔异证生微茫。
操修弗遂仁者寿，治疗倍费医之良。
今将累日未痊愈，自知不善贻天殃。
头目昏眩不能动，偃然一榻殊彷徨。
光摇两目皎无寐，汗流四体痛欲僵。
纵然未即致幻化，惟恐废弃难安强。
人生修短固定数，不必以此萦吾肠。
枝披叶殒待风寒，根本弗固安能当。
平生踪迹等一梦，未必可保风灯光。
儿女满前无雇恋，家山何许莫思量。
是非得失一勾断，万事尽付之遗忘。
宁神定虑听造物，到此收拾甘归藏。
门前风月正清朗，符到即去庸何伤。
送方山人
徐祯卿（明代）

严子滩头花落时，水清云碧净涟漪。
孤舟相逐飞花去，一日看山到武夷。
答安陆王工部早春郡园见寄次韵
宋祁（宋代）

五马新回金络头，方春稀讼释南囚。
荆岑汉浒联形胜，渚月台风递宴游。
自许良辰偏有感，不知清唱遂无俦。
比来酒所闻相忆，对倚层城近此楼。
熹伏蒙休斋先生惠诗见留谨次高韵二首 其二
朱熹（宋代）

望望西山日几回，更怜一雨洗浮埃。远游莫说云门寺，往事聊寻单父台。

鸡犬萧疏迷洞口，交亲零落半岩隈。尊前见在君须斗，速上篮舆相逐来。
吊黄学士三首
欧阳修（宋代）

自古兰衰早，因令蕙叹深。
书遗茂陵◇，病作越乡吟。
蒿里无春色，闽山蔽夕阴。
空嗟埋玉树，◇志永沉沉。
折丹桂（用前韵送赵彦翔省试）
王之道（宋代）

雪晴山色分遥碧。辉映江南北。子今东去步蟾宫，看少展、垂天翼。

晚来江上西风息。算不是新丰客。明年三月见君时，庆章绶、纡铜墨。
送族弟鸣冈少尉之瑞昌
蔡燮昌（清代）

马脊山何处，苕峣隔万重。地偏人鲜到，天远雁难逢。

春草他年梦，浮云此后踪。弟兄有龙骥，所望亢吾宗。
王君行丈挽诗 其三
项安世（宋代）

房州迎主簿，惠我数行书。恸哭王郎死，凄凉楚泽虚。

少将诗作剧，老共易同居。比似曾居士，规绳更不疏。
游九锁
钟颖（宋代）

大涤通华阳，仙家碧云上。
飞泉舞苍蛟，绝壁浮翠浪。
泉石有声诗，云烟无尽藏。
落日青山多，临风一长望。
寄上苏邛州兼呈八座
史尧弼（宋代）

稽首仇池翁，归住小有天。
葛公尚远孙，岣嵝丹山传。
道骨亦有种，而今见婵嫣。
大小茅山君，霞襜两联翩。
弟兄对谭道，舌本风雷旋。
嗟哉空山子，妄意身飞翾。
忍饥啮草木，阅岁烹汞铅。
岂知至妙门，端在玄中玄。
知公夙领此，妙契遗蹄筌。
神凝物无疵，合侍虚皇前。
我亦山泽臞，会了区中缘。
灭没望仙鞚，愿言执风鞭。
相将丹丘上，一笑三千年。
晓坐
释文珦（宋代）

梦破不成寐，茅斋坐清晓。
他山已击钟，独树初啼鸟。
四体既调柔，众境亦深窈。
素书未终轴，朝光射林杪。
任性无外求，一静万缘了。
何事尘中人，百年徒扰扰。
和四十伯父见寄二首 其一
慕容彦逢（宋代）

入夏情怀转不中，多愁多病愈乖慵。匡诗该博终难继，蒋径幽閒颇愿从。

赖得古文消日月，更无佳友话心胸。吾宗幸有边经笥，却得时时一叩钟。
临阛阁
文同（宋代）

绝壑迎朱槛，高林拂画楹。
卷帘千嶂远，入座一川平。
蜺彩缘云断，霞光射水明。
不须夸旷望，为语谢宣城。
观田中鸲鹆啄粟因悟象耕鸟耘之说戏题二首 其一
杨万里（宋代）

乌衣缁布外无华，白锦中单分外嘉。只么跳行人不觉，忽然飞起自成花。
游仙词四章寿杨母次刘五清韵 其二
边贡（明代）

一寸灵光万古心，笑看乌兔两升沉。已遣寿颜同紫玉，更欺仙骨比黄金。
念奴娇
芮烨（宋代）

化工着意，向柳稍梅萼，偷回春色。蓂叶双飞政天上，一点文星初谪。发藻儒林，当年荣耀，四海声名白。谪仙飞貌，澹然物外踪迹。

且与笑傲瀛洲，风流词翰，自是西垣客。异日功成辞富贵，却与赤松游剧。一曲清歌，三千珠履，不愧非潘璧。满斟芳醑，仰称遐寿千百。
将溯端水而上贻二三知己
陈子升（明代）

村居无计隐烟萝，强走江关无奈何。举案妇愁储粟尽，牵衣儿竞念书多。

行同老马犹知路，食有嘉鱼且放歌。寄语离居数君子，道心随处恐消磨。
岁己亥正月十日大祀郊奉旨分献中镇
丘浚（明代）

圣皇秩祀莅郊坛，分献今年得霍山。奠璧礼行金阙下，燔柴烟起彩云间。

清风飒飒随神至，瑞雪飘飘拥驾还。明日庆成应赐宴，奉天殿上侍龙颜。
句
任推官（宋代）

南国冠儒林，年高便息心。
十四夜月
释居简（宋代）

几望沧浪月，裴回独自看。小亏修未了，忒满怕持难。

篆冷檀烟湿，衣单桂露乾。丁宁桥下水，明夜印团团。
前日偕长文赴大庾饭坐中见黄菊盛开故有前作
张九成（宋代）

曾向华筵折数枝，不知心正阿谁思。
却怜弄玉吹箫伴，忘了小谁同醉时。
和泪盈盈凄晓露，含情脉脉怨东篱。
孙郎风味年来减，且对西风罚满卮。
汉武
董凤三（清代）

云亭七十纪空传，方士祠官溯汉年。玉塞才闻来苑马，珠江早汉下楼船。

景光夜气烧金鼎，平准秋毫殖货钱。至竟轮台见英武，富民封后不开边。
题双峰禄天泉上人所藏南岳笑印蒲萄幛
张以宁（明代）

南岳之僧今玄奘，西游惯见龙珠帐。满襟萧爽金天秋，醉洒双峰雪色幛。

双峰上人昼诵经，阶前雨花深一丈。老髯合遝献夜光，贝阙苍苍月东上。

我尝酷爱温日观，今见此画尤豪宕。古藤千年蛟始蜕，霜骨脱落转崛强。

柔枝百尺凤下翔，翠蕤婀娜森相向。新须旧叶更可怜，蝉翼蝇头纷万状。

下有漪兰杂奇石，意态翛然甚幽旷。忆昔吾家汉博望，万里乘槎凌浩荡。

今朝展幛寒色来，眼底玉关冰雪壮。亦欲因之歌远游，大呼千斛凉州酿。
渔家傲
晏殊（宋代）

宿蕊斗攒金粉闹。青房暗结蜂儿小。敛面似啼开似笑。天与貌。人间不是铅华少。

叶软香清无限好。风头日脚乾催老。待得玉京仙子到。凭向道。红颜只合长年少。
日登一览楼
陈子龙（明代）

危楼樽酒赋蒹葭，南望潇湘水一涯。
云麓半涵青海雾，岸枫遥映赤城霞。
双飞日月驱神骏，半缺河山待女娲。
学就屠龙空束手，剑锋腾踏绕霜花。
高丽海苔笺扇
桂馥（清代）

嫩于春草碧于烟，叠就波纹半面笺。海气阴阴收不尽，袖中常似雨余天。
杜鹃
杜甫（唐代）

西川有杜鹃，东川无杜鹃。涪万无杜鹃，云安有杜鹃。

我昔游锦城，结庐锦水边。有竹一顷馀，乔木上参天。

杜鹃暮春至，哀哀叫其间。我见常再拜，重是古帝魂。

生子百鸟巢，百鸟不敢嗔。仍为喂其子，礼若奉至尊。

鸿雁及羔羊，有礼太古前。行飞与跪乳，识序如知恩。

圣贤古法则，付与后世传。君看禽鸟情，犹解事杜鹃。

今忽暮春间，值我病经年。身病不能拜，泪下如迸泉。
和张功父梅诗十绝句
杨万里（宋代）

东皇岁岁驾苍龙，只许仙妃万玉从。
天上冰霜清入骨，人间桃李若为容。
如梦令
向滈（宋代）

杨柳千丝万缕。特地织成愁绪。休更唱阳关，便是渭城西路。归去。归去。红杏一腮春雨。
琪树下因吟六韵呈先达者
刘驾（唐代）

举世爱嘉树，此树何人识。清秋远山意，偶向亭际得。

奇柯交若斗，珍叶密如织。尘中尚青葱，更想尘外色。

所宜巢三鸟，影入瑶池碧。移根岂无时，一问紫烟客。
湖桥夜泊
杨仪（宋代）

捧酒篷窗月倍辉，夜深水竹风微微。野禽背霜忽振羽，山果落泉时溅卮。

箬笠多情能恋我，钓丝遣兴不须归。醉来稳作芦花梦，两两眠鸥未肯飞。
简彪汉明
胡宏（宋代）

斯文久寥落，我欲问苍天。
苍天默无言，复欲问古先。
古先群圣人，去我三千年。
纷纷儒林士，章句以为贤。
问之性命理，醉梦俱茫然。
皓月隐重云，明珠媚深渊。
近得程夫子，一线通天泉。
荡涤净尘垢，逸驾真无前。
自人丧乱来，鼙鼓声阗阗。
日事干戈末，那寻孔孟传。
湘中彪夫子，有志穷益坚。
读书文字表，至善时一迁。
老去不自止，直欲求纯全。
问我曾点意，乘我舞雩颠。
行年付造化，笑问青铜钱。
默契天地心，谁能泥青编。
念奴娇（县圃达观赏岩桂）
曹冠（宋代）

金飚替暑，觉庭梧湘簟，凉生秋意。玉露宵零仙掌洁，云卷碧天如水。银汉波澄，蟾光练静，依约山横翠。清商佳景，笑它宋玉憔悴。

堪笑利锁名缰，向蜗牛角上，所争何事。四者难并人易老，惟有修真得计。荣悴循环，功名由命，达观明深旨。桂花同赏，莫辞通夕欢醉。
祝英台近 同远是、虎侯坐耕客斋中分调
龚翔麟（清代）

傍鸡胫，停鸭觜。一片碧澄水。咒笋成林，门掩绿阴腻。

僰童扫径移床，宵分絮语，更喜是、相逢杯底。花婪尾。

小窗留得辛夷，梅弹细于蕊。催泛茗旗，重卷黑帘起。

不须才道离家，挑灯未惯，化凤子、浓团香里。
句
释洪英（宋代）

天际雪埋千尺石，洞门冻折数株松。
武陵春·辛酉仲春游坎上
刘处玄（宋代）

辛酉仲春游坎上，终日坐春园。异景奇葩在目前。村下胜筠轩。世梦知空且放下，自在似真仙。美酝开尊会众贤。乐道谢高天。
庚辰岁寓开元东罗汉阁 其一
丘葵（宋代）

有美者杰阁，凌然跨虚空。有觉者彼岸，廓然大圆通。

而我独蠢蠢，于何而适从。
灵岩夜月
侯延年（宋代）

十年辛苦唐贤士，千载奇观旧石岩。天籁沉沉山月小，夜深文字与谁谈。
浣溪沙 其二
樊增祥（清代）

镜里分明见玉容。几年长在别离中。不相期处偶相逢。

为殢午眠垂绣幔，微余春嗽怯方空。依然妆面小桃红。
元符亲享明堂十一首
佚名（隋代）

奕奕明堂，天子即事。
奠我圣考，配于上帝。
凡百有职，畴敢不祗。
俎洁牲肥，其登有备。
六月雨
方回（元代）

六月今年雨，千山每日云。
稻登全可望，树密最宜闻。
预免忧饥色，先收破暑勋。
稍容骄蛤黾，且为屏蝇蚊。
别拟太上皇帝挽歌词六首
范成大（宋代）

甫贺蝇传赦，俄惊鹤驭风。
首山铜鼎就，前殿玉＊空。
日岂挥戈及，天无链石功。
如何千万寿，不待九龄终。
伏蒙十六叔寄示喜庆感怀三十韵因献之
权德舆（唐代）

受氏自有殷，树功缅前秦。圭田接土宇，侯籍相纷纶。

道义集天爵，菁华极人文。握兰中台并，折桂东堂春。

祖德蹈前哲，家风播清芬。先公秉明义，大节逢艰屯。

独立挺忠孝，至诚感神人。命书备追锡，迹远道不伸。

小生谅无似，积庆遭昌辰。九年西掖忝，五转南宫频。

司理因旷职，曲台仍礼神。愧非夔龙姿，忽佐尧舜君。

内惟负且乘，徒以弱似仁。岂足议大政，所忧玷彝伦。

叔父贞素履，含章穷典坟。百氏若珠贯，九流皆翚分。

黄钟蕴声调，白玉那缁磷。清论坐虚室，长谣宜幅巾。

开关接人祠，支策无俗宾。种杏当暑热，烹茶含露新。

井径交碧藓，轩窗栖白云。飞沉禽鱼乐，芬馥兰桂薰。

经术弘义训，息男茂嘉闻。筮仕就色养，宴居忘食贫。

四方有翘车，上国有蒲轮。行当反招隐，岂得常退身。

秦吴路杳杳，朔海望沄沄.侍坐驰梦寐，结怀积昏昕。

发函捧新诗，慈诲情殷勤。省躬日三复，拜首书诸绅。
辑句招王国正四首 其三
项安世（宋代）

投老归来一幅巾，翛然三月闭柴荆。固知贫病人须弃，客至从嗔不出迎。
晨兴
释文珦（宋代）

晨兴启蓬户，当面来清风。
初日丽乔林，光影尤玲珑。
悠然与心会，物物皆冲融。
得丧岂吾事，此道足自终。
念奴娇 破龙涧西上，一带乱石纵横可爱，用前韵
王策（清代）

深岩千载，有青猿苍玃，化为异物。不受秦鞭驱入海，阻险凭幽坚壁。

离立排云，玲珑削玉，坚瘦欺冰雪。真当投拜，丈人山水之杰。

绝类司马文章，雄深苍秀，万态凌空发。艮岳平泉奇丽质，总逐莺花同灭。

争似空山，天然颓放，古藓披苍发。沈吟坐久，松梢推起清月。
问韦山人山甫
白居易（唐代）

身名身事两蹉跎，试就先生问若何。

从此神仙学得否，白须虽有未为多。
一派白虹起
吴承恩（明代）

一派白虹起，千寻雪浪飞。
海风吹不断，江月照还依。
冷气分青嶂，馀流润翠微。
潺湲名瀑布，真似挂帘帷。
鉴湖书屋
罗伦（明代）

湖上秋光碧万寻，吾伊声里日千金。莫教平地风波起，一镜秋毫坐古今。
雪十二首 其十二
释函可（明代）

人世一火宅，那堪作久居。六载雪山中，苦业犹未除。
聪明泉
刘沆（宋代）

义山山下有灵泉，泉号聪明自古传。
四百年中三出相，不才何幸继前贤。
上巳日晚步商墓西村 其二
袁华（明代）

商溪溪上日初晴，艳妆綵服踏春明。桑树叶圆蚕出大，布谷夜啼郎起耕。
题商山庙
段成式（唐代）

偶出云泉谒礼闱，篇章曾沐汉皇知。

无谋静国东归去，羞过商山四老祠。
赠宗真上人
吕本中（宋代）

到处相逢是偶然，浙江湖岭屡经年。赠君颂子君休笑，我已新来不问禅。
次韵景文山堂听筝三首 其三
苏轼（宋代）

荻花枫叶忆秦姝，切切么弦细欲无。莫把胡琴挑醉客，回看霜戟褚公须。
咏白菊
倪璧（清代）

老圃秋容栗粒栽，东篱本色傲霜开。孤芳邀得谁人赏，解阻陶公归去来。
送人之官岭南
刘攽（宋代）

过岭几千里，孤城近海涯。地温饶瘴毒，民恶半蛮家。

并日初开市，非春亦有花。知君望星斗，西北认京华。
萧洒桐庐郡十绝 其十
范仲淹（宋代）

萧洒桐庐郡，严陵旧钓台。江山如不胜，光武肯教来。
照影曲
温庭筠（唐代）

景阳妆罢琼窗暖，欲照澄明香步懒。桥上衣多抱彩云，

金鳞不步春塘满。黄印额山轻为尘，翠鳞红稚俱含嚬。

桃花百媚如欲语，曾为无双今两身。
句 其三
释道潜（宋代）

但看黄鹤山顶云，化作白龙潭上雨。
春日二首 其一
晁冲之（宋代）

男儿更老气如虹，知鬓何嫌似断蓬。欲问桃花借颜色，未甘着笑向春风。
春集东园诗
杨仪（宋代）

芳节未晼晚，名园好澄霁。
停车没径苔，移席傍丛筀。
蝶粉留红没，蜂须抱香蔕。
微波生酒杯，轻吹拂衣袂。
何当名教乐，况复昌时世。
归鞍惜馀欢，阳鸟不可击。
送人
释月涧（宋代）

青山立玉水粘䒶，祖意明明在目前。短堠长亭何所许，处处春风啼杜鹃。
曾子宣郡太挽词二首
苏辙（宋代）

族大徽音远，年高福祚多。
生儿尽龙虎，封国裂山河。
象服惊初掩，埋文信不磨。
送车江郭满，咽绝听哀歌。
安舆遍西北，丹旐历江湖。
存没终无憾，哀荣两得俱。
新封崇马鬣，余福荐浮图。
家法苹蘩在，空堂始一虞。
香岩阁
李呈祥（清代）

九顶露莲萼，千岩转逼窄。凿空绣紫苔，冰乳垂滴沥。

青松紧如拳，怒虬蹲绝壁。佛阁驾百船，凌空飞崒嵂。

仰盻天一痕，欲前足不力。禅榻杳无人，云洞遂深阗。

钟鸣川谷幽，霜清寒月夕。崖崩古殿摧，庭虚落叶积。

秀从恒岳分，路向台山陟。祀典既迁移，精灵岂久寂。

檀施见经营，静侣还驻锡。岳灵绛节朝，大士灯光白。

游者坚道心，万古清凉宅。
去国
徐经孙（宋代）

崎岖山路记曾游，谁识为臣去国愁。柏府官中羞豸角，桐江台国愧羊裘。

重违君命留行者，既竭吾才归去休。霜露感人千里思，松楸未扫已三秋。
自咏
陆游（宋代）

忽忽残年及耄期，清晨对镜不须悲。
远行久立虽差倦，未到人扶见客时。
雁荡大龙湫
释文珦（宋代）

深蹊入薜萝，一瀑泻岩阿。
曾阅西天志，言居诺讵罗。
斜飞疑是雨，清激自成涡。
下有苍龙窟，樵人不敢过。
写村舍壁
张镃（宋代）

路转溪隅草色苍，烟霏云屋带渔乡。
难头叶老陂塘暗，狗脊花繁篱落香。
景物向人须品藻，太平无地不耕桑。
何时秋入丰年社，持蟹来听压酒床。
九日
崔国辅（唐代）

江边枫落菊花黄，少长登高一望乡。

九日陶家虽载酒，三年楚客已沾裳。
西江月
张抡（宋代）

卷地朔风凛凛，漫天瑞雪霏霏。园林万不变枯枝。因甚松篁独翠。

只为春花竞发，却教秋叶争飞。若无荣盛便无衰。悟此方名达理。
次韵杜安行嘉陵春日书事十首 其十
郭印（宋代）

圣处沉潜久，心华始发明。绝知人事缪，顿觉世缘轻。

俗薄天难定，时危道不行。折腰甘五斗，无意问弓旌。
夏日
钱蘅生（清代）

避暑池亭抚玉琴，阶前一鹤卧松阴。寻诗不把珠帘捲，只恐莲花笑苦吟。
淮海对雪赠傅霭
李白（唐代）

朔雪落吴天，从风渡溟渤。
梅树成阳春，江沙浩明月。
兴从剡溪起，思绕梁园发。
寄君郢中歌，曲罢心断绝。
秋尽晚眺 其一
柳如是（明代）

西峦已降青濛色，耿木澄枝亦见违。远觌众虚林磬淡，近联流冥赤枫肥。

相听立鹤如深意，侧儆寒花薄暮矶。为有秋容在画角，荒台多是草裔菲。
秋葵
秦廷璧（清代）

几枝向日复倾心，秋影萧疏色比金。一簇鹅黄篱下见，西风独伴菊花阴。
深静堂
李处全（宋代）

鼎来朱墨苦难逃，两夕山中暂释劳。
野岫拥檐青巀嵲，回塘足雨绿週遭。
繙经深院心宜静，远迹红尘意自高。
漫把新篇供写物，么麽好敢说诗豪。
王屋仙灯
张文炳（清代）

王屋山中有我家，也曾辟谷卧烟霞。仙灯夜半朝真宰，枯木寒岩尽放花。
谢赐飞白御书晏群玉殿
赵抃（宋代）

朝野欢和际，君臣恺乐时。圣谟天地久，睿藻日星垂。

内閤群编启，灵函众宝披。光华颁帝翰，密勿宠官师。

雨露神毫洒，风云上意绥。翱翔转鸾凤，夭矫奋龙螭。

侍宴聆清问，衔杯拱睟仪。御香蒙领袖，和气入肝脾。

言念宸恩重，曾非贱士遗。天颜瞻咫尺，臣职愧箴规。

补阙难言衮，倾心窃比葵。养贤兼养正，所愿易求颐。
烟雨馆晚对
葛绍体（宋代）

一片斜阳天北角，半痕初月水东湾。
浮烟更拥云峰起，全似西湖远近山。
句
谌祜（宋代）

万壑松风天鼓吹，四围花月锦帘栊。
端居二首
张耒（宋代）

余寒羞老木，惨淡气未平。
平国富车马，士女竞新正。
风埃息九陌，纨绮艳重城。
灯稀夕烟车，斗转夜寒生。
倚楹复何待，依依空复情。
闲题
滕岑（宋代）

漏云残日凄欲阴，占巢归鹭纷投林。
风吹旷野暮色白，山近小窗秋意深。
已将梦事了得丧，更凭杯酒寄浮沉。
书生习气难料理，有底苦吟劳此心。
刘簿檄自安仁回泊天宁
韩淲（宋代）

玉石村前捧檄来，冰溪兰若小徘徊。因僧定可了禅悦，与俗何能辜雅怀。

秋到山林风未脱，凉生絺绤雨须催。遥知有句曾吟不，想象章泉更乐哉。
次韵郑汉仲讲书
方翥（宋代）

邓侯牵挽政难留，六十年来亦倦游。
至竟眼高无俗韵，不因人唤始回头。
春眺西上冈寄徐员外
朱长文（宋代）

芜城西眺极沧流，漠漠春烟暗戍楼。
瓜步早潮吞建业，蒜山晴日照扬州。
隋家故事不能问，鹤在仙池斯我游。
次韵吴可权题余干县白云亭
黄庭坚（宋代）

曩谁筑孤亭，胜日有感遇。
永怀刘随州，因榜白云句。
遗老不能刘，岁月忽成屡。
绿阴斤斧尽，华屋风雨仆。
吴侯七闽英，宰县有真趣。
弦歌解民愠，根节去吏蠹。
材收佛宫余，工有子来助。
厦成燕雀贺，水满凫雁翥。
四海名士来，一笑坐客聚。
云兴碧山留，云散清江去。
斯须成苍狗，皆道不如故。
至人观万物，谁有安立处。
寄语吴令君，但遣糟床注。
白丁香 其一
金朝觐（清代）

香雪团团压碧枝，东风吹不落阶墀。去年梅信休言早，寒素逢春也未迟。
和戴倅韵寄苗侯一首
王阮（宋代）

灵壁归师愤已平，黄河戍役又虚声。
人言万事总由命，天设五材难去兵。
国有典刑元老在，地无形势大江横。
西风若得淮南信，烦致空山慰空情。
偈六十三首 其五十一
释道宁（宋代）

形名未兆，早涉戈矛。是非锋起，彻底风流。左旋右转，海印全收。

枯木堂前，徒话会无。明山上，任优游。君不见，一叶落时天下秋。
次韵詹伯尹舒天用和答二首 其一
周紫芝（宋代）

豫章有奇气，铿然两青萍。埋光久未识，神焰凌太清。

二子廊庙姿，肯负丘壑情。会当束冠裳，未可终岩坰。
圣寿閤端午帖子 其二
许及之（宋代）

画扇迎双凤，轻衣拂六铢。太清元有箓，抱朴不须符。
霜叶飞 为糜耕云题醉叶楼图，次吴梦窗韵
吴湖帆（清代）

散花心绪。何从遣、凭高凝望秋树。断魂流水脉无言，风卷疑红雨。

怅叶落、纷如坠羽。龙山修禊增怀古。仗胜集留题，舞袖式鸥盟，醉意恰传心素。

应记惠麓泉清，桃溪路幻，梦笔江恨须赋。我家梅景负园林，伴侣神仙语。

喜织得、云华一缕。名轩图画曾飞去。更认看晴霜下，半幅楼台，寄情深处。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其十
刘一止（宋代）

红旌白马羽林儿，丝鞚当胸短策垂。归导鸣銮何太喜，腰间金印阿谁知。
古风 其五十三
李白（唐代）

战国何纷纷，兵戈乱浮云。赵倚两虎斗，晋为六卿分。

奸臣欲窃位，树党自相群。果然田成子，一旦杀齐君。
寒夜过睿川师院
无可（唐代）

长生推献寿，法坐四朝登。问难无强敌，声名掩古僧。

绝尘苔积地，栖竹鸟惊灯。语默俱忘寐，残窗半月棱。
子长见示汪枢密游齐山诗因次其韵
王十朋（宋代）

莫莫休休祇欲闲，贵池误照野人颜。好诗如见元枢面，佳境仍人相国山。

谈笑从容禅榻畔，翠微彷佛梦魂间。吾侪相勉崇名节，岘首风流庶可攀。
同周兄南仲游沧浪
韩淲（宋代）

沧浪之居苏子美，沧浪之水仅清泚。阖庐城中今何年，宛转依稀无乃是。

石凿凿兮岸靡靡，紫荇浮烟复云委。林空鸣禽时感耳，我亦为渠聊步屣。

千古万古一长史，非网打尽那得尔。清风明月谁匪闲，同游之者子周子。

青春已深炫桃李，寒食清明数日里。沧浪之水不可比，沧浪之歌不可拟。
章质夫送酒六壶书至而酒不达戏作小诗问之
苏轼（宋代）

白衣送酒舞渊明，急扫风轩洗破觥。
岂意青州六従事，化为乌有一先生。
空烦左手持新蟹，漫绕东篱嗅落英。
南海使君今北海，定分百榼饷春耕。
苏幕遮 病中夜坐闻隔席欢笑有感
王世贞（明代）

翠垆烟，红烛雨。雨底铜壶，滴到难挨处。欲作新诗心自语。

身入中年，怕作关情句。

酒如油，花似雾。谈笑风流，一霎抛人去。病与穷愁相伴住。

笺恳天公，残日休如许。
点绛唇 泖桥次韵
施绍莘（明代）

寺枕荒塘，时时雪浪吞僧屋。桥头路曲，废井当枯木。

如此幽闲，恰好闲人宿。窗敲竹，酒醒茶熟，天水鹦歌绿。
约刘彦纯会建安寺
杨万里（宋代）

邂逅何时可，平章后月凉。前期来一夕，古寺作重阳。

白酒多多载，黄花急急香。遣诗愁已遣，何况更连床。
送禅照大师四首 其二
周行己（宋代）

千峰如画不安排，的的天然更莫猜。草碧花红春鸟叫，此中何处问如来。
纪关陇
郑刚中（宋代）

十载三光分，号令南北阻。
四达礼义乡，限碍成蛮楚。
帝王岂无礼，社稷固有主。
欃枪不待射，避路过河浒。
职方阅舆图，十已归四五。
穷民病巨疮，延颈待摩拊。
子翼上所亲，暂辍自应许。
诏书下云天。所至若甘雨。
车前拜且迎，稽首立如堵。
无家不壶浆，有市皆肴脯。
叶底窥乌鹊，墙头出儿女。
其中老人者，横涕目相语。
脱命向鬼手，魂魄挂纲罟。
岂料须臾身，复此见官府。
愿上万万年，左右常伊吕。
护持三纲全，保我在田亩。
予前拜老人，愧谢难缕缕。
涂炭置赤子，不痛非父母。
如问尝胆心，念念惟率士。
惊风吹昏沙，北望曾后汝。
成功当问天，字养艰用武。
今兹结新欢，不试师一旅。
开笼出飞鸟，汝亦良得所。
予独顾秦关，异世目可睹。
郊原掌心平，犹是周膴膴。
岗峦抱河洛，四面踞龙虎。
惟时盖世英，制驭立区宇。
不应移造化，私用贮狐鼠。
见还虽必然，永保更精处。
销兵闻造兵，欲取必知与。
吏良民自安，德盛岂招侮。
道义尊本朝，好约信强虏。
整顿天地是，事事绵就祖。
吾民百忧足。可使再辛苦。
冠巾作人家，耕锄饱禾黍。
会须太清尘，一扫净千古。
兹行岂不勤，道里以万数。
见公自清凉。萧然失袢暑。
日随下幕吏，一马行似舞。
月明见旌旗，梦寐闻箫鼓。
枣火饼肥炊，浆酸粟饶煮。
偏览江山胜，肠腹浩撑拄。
不见少增重，政自太无补。
拟寒山寺 其十九
释怀深（宋代）

忍人喜啖脍，砧几膏血洒。想见鱼痛时，正似人遭剐。

咀嚼称珍奇，恻隐略无也。影响恐非遥，不在九泉下。
早春忆苏州寄梦得
白居易（唐代）

吴苑四时风景好，就中偏好是春天。霞光曙后殷于火，

水色晴来嫩似烟。士女笙歌宜月下，使君金紫称花前。

诚知欢乐堪留恋，其奈离乡已四年。
云顶
成鹫（清代）

云外青山山外云，现前宾主倩谁分。自从一上孤峰去，始信见闻非见闻。
隋美人董氏墓志铭
张廷济（清代）

杨花落尽隋宫树，幽珉犹记美人墓。雄龙雌凤欢几何，一十九人等闲度。

裁文和泪秀庶人，花台非复当时春。金凫玉鱼世已出，传红写翠人空陈。

阿𡡉然豆太煎迫，帝子游魂归不得。古时尘满鸳鸯茵，地下相逢泪亦滴。

祇今龙首草离离，三尺碑留董氏姬。莫叹容华易销歇，独孤免骂阿云儿。
恭和皇帝宸翰四绝句
胡仲弓（宋代）

中兴盛事记磨崖，上有千年苔藓花。
世变几经流水去，山喧犹有漫郎家。
唐侯仲友之守台为浮梁于江象山令蒋鹗考叔赋江有济三章以献余时官于台见而陋之作江有梁
孙应时（宋代）

江有梁，昔所无兮。台之民，维艰虞兮。我南之耕，其出于于。

我北之趋，维薪维刍。匪伊薪刍，行旅载途。风雨晦冥，海波愁予。

岂无舟人，徼利以呼。偪仄沦胥，云谁之辜。

江有梁，维今始兮。台之民，维天启兮。邦有父母，视民如子。

民号于溺，侯曰由己。乃相乃谋，乃筑乃峙。其桴联联，其舟齿齿。

民不知江，有道如砥。我醉我奔，云胡不喜。

江有梁，孰使然兮。台之民，曰侯贤兮。孰使侯贤，有命自天。

天子圣仁，侯乃来宣。自我侯来，有麦有年。天姥之南，东溟之壖。

涛澜不惊，歌舞后先。汝不我信，视此一川。

我梁既成，我民既平。侯智不矜，侯心载宁。帝曰汝归，其车宵征。

予欲济川，邦国是经。民留我侯，敢与帝争。我帝我侯，眉寿无疆。
薄暮自枞阳渡江赴九华
方苞（清代）

名山如胜友，未见意难忘。即事得馀隙，扁舟下夕阳。

閒情恋云水，浪迹暂家乡。身世何终极，空嗟去日长。
浑沦庵成翛然子亲庆因以何字为韵共酌联句
张继先（宋代）

作室观灵境，功成事若何。琴书消日月，耕钓老烟萝。

为羡云踪远，时将酒共过。东岩开玉洞，西涧泻银河。

整佩思天柱，观棋悟烂柯。真情敦澹薄，世业信蹉跎。

绝迹求无累，澄心到不波。浑沦甘宴息，真率谢浇讹。

尘秽千峰隔，风流万气和。乾坤堪比寿，乌兔任如梭。

仙至不无谶，鹤来信有他。

煮茶留客话，种药救民痾。竹露延清荫，兰风动妙歌。

闲寻仙传读，静把玉经科。大道犹衣袂，嚣尘自网罗。

有生如石火，移世以灯蛾。欲入高仙调，毋教下鬼唆。

茅檐无一事，时复动吟哦。
镊白
乾隆（清代）

鬃发星星不胜镊，髭须点点尚堪镊，
两歧之物应暗笑，何厚于须薄于发。
好少恶老人情然，亦有不同为变迁，
昨近庆典赐举业，颇有履历增其年。
好恶恶好非颠倒，世间古道今应少，
对隆王昌非所知，但知坊记不言老。
送增城王广文归海南侍养 其二
成鹫（清代）

有子由来万事足，无官方信一身轻。三年薪俸无馀物，却道先生宦已成。
永遇乐（蔡州移守颍昌，与客会别临芳观席上）
叶梦得（宋代）

天末山横，半空箫鼓，楼观高起。指点栽成，东风满院，总是新桃李。纶巾羽扇，一尊饮罢，目送断鸿千里。揽清歌、余音不断，缥缈尚萦流水。

年来自笑无情，何事犹有，多情遗思。绿鬓朱颜，匆匆拚了，却记花前醉。明年春到，重寻幽梦，应在乱莺声里。拍阑干、斜阳转处，有谁共倚。
赠大司寇赵清溪先生次熊峰太宰韵 其一
罗钦顺（明代）

才高当代更多闻，到处真成旱岁云。司寇得人方慰我，留都分务复从君。

山河再展于公第，案牍新刊极禹文。偏是后湖风物好，不妨飞盖往来勤。
万象山崇福寺
皇甫汸（明代）

莲城最高处，兰若此中开。水见东溪去，僧闻西域来。

啼乌喧梵座，花雨净经台。观万俱空境，何须得象回。
念奴娇（客豫章秋雨怀归·秋景）
赵长卿（宋代）

江城向晓，被西风揉碎，一天丝雨。乱织离愁千万缕，多少关心情绪。促织鸣时，木犀开后，秋色还如许。那堪飘泊，异乡千里孤旅。

应想帘幕闲垂，西楼东院，齐把归期数。记得临岐收泪眼，执手叮咛言语。白酒红萸，黄花绿橘，莫等闲辜负。朱笼归骑，甚时先报鹦鹉。
留邸春斋即事
卢宁（明代）

卜居密迩双龙阙，举目瞻依五凤楼。风静宫云连粉署，日迟梁燕掠金沟。

衔恩剩似沾春宴，入梦频惊报晓筹。远近山河环帝辇，方隅文轨会宸猷。

陵园葱郁閒貔虎，阊阖清虚忆冕旒。北极网维称大备，南畿仪典绝相侔。

赤心补衮惟天老，靖节安边仗世侯。领部直司钱谷计，忧时还悉甲兵谋。

圣明谟烈全超汉，宗社灵长准配周。何用闻鸡狂午夜，更烦击楫矢中流。
送半龙还芦墟
曹家达（清代）

送君归处道间关，落日又随倦鸟还。猎猎北风吹不定，冻云如絮满湖山。
秋日端居
陈洎（宋代）

暑退蚊雷静，门閒雀到稀。
露莎蛩自急，星树鹊何依。
井臼贫虽乐，溪山远未归。
时情似秋雁，一一背寒飞。
雪航
释居简（宋代）

九逵埃壒点人衣，踏土何如踏浪儿。烂熳溪头千树玉，风蓑月笛兴阑时。
文公
王十朋（宋代）

时无闰月那成年，庙有先君岂上贤。鲁国从来秉周礼，文公何事独无天。
塘上行
谢惠连（南北朝）

芳萱秀陵阿。
菲质不足营。
幸有忘忧用。
移根托君庭。
垂颖临清池。
擢彩仰华甍。
沾渥云雨润。
葳蕤吐芳馨。
愿君眷倾叶。
留景惠余明。
送李信臣尉节县先归湖州
梅尧臣（宋代）

梁王吹台侧，五月多荷花。
荷开对翘鹭，吴客还思家。
家在水中城，四面如铺霞。
焉能长相守，千里独起嗟。
补官东海上，物景莫言赊。
仁老以墨梅远景见寄作此谢之二首 其二
释德洪（宋代）

数笔何处山，领略分树石。远含千里姿，间见复层出。

我本个中千，惯卧苍崖侧。借路行千间，勃土相欺得。

那知一幅中，见此晚秋色。悠然欲归去，远壑谁同陟。

旁千笑绝缨，捲卷成陈迹。
南郊庆成口号二十首 其八
周密（宋代）

黄道宫罗瑞脑香，衮龙升降佩锵锵。大安辇奏乾安曲，万点明星簇紫皇。
吹箫歌赠金精山人陈天佑
吴汉仪（元代）

金精之山何岧峣，夜深明月凉萧萧。中有可人好丝竹，抱明月兮吹洞箫。

箫声呜呜响空碧，潜蛟起舞山魈泣。含宫嚼羽妙入神，月落参横朔风急。

曲中却忆秦楼女，秦楼缥缈知何许。鸣凤双飞竟不还，至今遗事传千古。

君留吴中犹未发，我亦知君调殊绝。明朝却赋归去来，吹箫还弄金精月。
卢仝
徐钧（宋代）

数间破屋洛城傍，门闭春风煮茗香。
月蚀一诗讥逆党，添丁奇祸竟堪伤。
乌目山五题 其一 兴福寺
李堪（宋代）

云门十里长，殿塔明朝阳。半夜风雨至，满山松桂香。

清猿啸远壑，好鸟鸣虚廊。尘土斯可濯，胡为语沧浪。
江城子（为满春泽赋横空楼）
张炎（宋代）

下临无地手扪天。上云烟。俯山川。栖止危巢，不隔道林禅。坐处清高风雨隔，全万境，一壶悬。

我来直欲挟飞仙。海为田。是何年。如此江声，啸咏白鸥前。老树无根云懵懂，凭寄语、米家船。
忆秦娥
张孝祥（宋代）

天一角。南枝向我情如昨。情如昨。水寒烟淡，雾轻云薄。

吹花嚼昨愁无托。年华冉冉惊离索。惊离索。倩春留住，莫教摇落。
石门舟中
区大相（明代）

壁势临江断，涛声入海遥。众流趋郡国，万舸逐风潮。

越峤王封壮，秦军伯气销。图南安所适，行矣见扶摇。
玛瑙宝胜寺
杨蟠（宋代）

昔日岩栖处，松花落草根。
瓦中匪是我，棺槨任乾坤。
过太湖
李龏（金朝）

水面八百里，所之唯认山。消人名利念，出世是非间。

帆有凌空势，云无不雨颜。何年洞庭上，林屋老仙关。
梅雨
吴融（唐代）

浑开又密望中迷，乳燕归迟粉竹低。扑地暗来飞野马，

舞风斜去散醯鸡。初从滴沥妨琴榭，渐到潺湲绕药畦。

少傍海边飘泊处，中庭自有两犁泥。
挽范
程珌（宋代）

诸老都沦谢，惟公尚典刑。谋谟关社稷，风采耸朝廷。

政路方虚席，台躔遽折星。幸哉芳史在，宁用问丹青。
和鲍仲山武灵岩寺
曹勋（宋代）

十年尘土换华颠，一踏山根觉涣然。
下界和江朝胜地，上方大士隐非烟。
览辉已见翔威凤，倚伏何堪照细泉。
暂得诠心适佳处，试抛马箠问枯禅。
秋夜偕诸生月下诵桂子月中落之句因以为韵 其三
冯昌历（明代）

长空净无尘，皎皎悬明月。何处来钟声，身心忽超绝。
有伤
王禹偁（宋代）

壁上时牌催昼夜，案头朝报见存亡。
悬车又丧司空相，延阁新薨贾侍郎。
陶铸官资经化笔，品题名姓在文场。
繐帷一恸无由得，徒酒春风泪数行。
竹枝歌三首 其一
黄淳耀（明代）

鵁鶄鸂䳵飞无数，红白江花开满烟。十岁吴儿会摇橹，一江春水碧于天。
和郑自正长官
陈宓（宋代）

读书尚友古人贤，一一逢君胜一年。
可叹常时成独学，喜于今一得师传。
身居吏鞅供尘底，心在风云沂水边。
虽有溪山供一笑，不容忙里寄诗篇。
寄唐山人
张士逊（宋代）

梓潼江口涪江上，深僻还如樗杜村。
独坐翠光喷钓艇，万家寒影落吟轩。
醇碧颂
黄庭坚（宋代）

田子绿曲，妙在蒸蓼。女酒兀者，美生其手。挹彼而清，注兹无声。

其香馥郁，悦可饮者。如春霢霂，清不病醨。多不疾人，谁其吐之。

百室之醅，醇碧惟师。老夫不饮，评以鼻慧。
题锦浪亭
曹叔远（宋代）

泸江东山山更奇，骑鲸飞仙归未归。
桃花千树烂春昼，莫作韩子荒唐讥。
诗二首 其二
种师道（宋代）

飞蛾视火残生灭，燕逐群鹰命不存。从今一扫胡兵尽，万年不敢正南行。
伏承侍郎使君垂示所与少傅国公唱酬西湖佳句谨次高韵聊发一笑 其二
朱熹（宋代）

越王城下水融融，此乐从今与众同。满眼芰荷方永日，转头禾黍便西风。

湖光尽处天容阔，潮信来时海气通。酬唱不誇风物好，一心忧国愿年丰。
颂古一百则
释正觉（宋代）

狗子佛性有，狗子佛性无，
直钩元求负命鱼。逐气寻香云水客，
嘈嘈杂杂作分疏。平展演，
大铺舒，莫怪侬家不慎初。
指点瑕疵还夺璧，秦王不识蔺相如。
秋晴
那逊兰保（清代）

滴遍芭蕉雨，秋晴写一庭。云容沉水白，山色接天青。

树寐蝉添籁，花眠鸟唤醒。捲帘新爽入，斜照上疏棂。
南乡子 其一 春闺
董元恺（清代）

鹦鹉伴人愁。情绪牵人不自由。正是落花寒食夜，南楼。

半镜随郎葬杜邮。

敛笑慢回头。韩寿香焦亦任偷。此际别人应未觉，风流。

眼意心期卒未休。
次杨乐道韵六首其五——五上巳闻苑中乐声书
王安石（宋代）

苑中谁得从春游，想见渐台瓦欲流。
御水曲随花影转，宫云低绕乐声留。
年华未破清明节，日暮初回祓禊舟。
更觉至尊思虑远，不应全为拙倡优。
登金山
晁公武（宋代）

东游寻胜即登临，浮玉知名冠古今。
万壑波涛喧海口，千年岩岫据江心。
雨篷烟棹征帆远，晓磬昏钟佛屋深。
诗客分留风景在，凭君一为发长吟。
自赞 其一
释居简（宋代）

幼而不逊，长而无述，老而不死。贼贼。临济未是白拈，自出洞来无敌。
瑞龙吟（和王圣与寿韵）
刘辰翁（宋代）

老人语。曾见昨日开炉，坠天花否。生年不合荒荒，枯根薄命，婵娟误汝。

那知许。女乐如烟点点，江南处处。何时重到湖堧，淋漓载酒，依稀吊古。

终待胭脂露掌，弄鸥招鹤，凭君画取。万柳漫堤，一丝一泪垂雨。濛濛絮里，又送金铜去。漫肠断、王孙望帝，呕心囊句。市隐今成趣。袖回地狂狭，天吴凤舞。莫是青州谱。怎不早，翩翩向青州住。回头蜃海，已沈花雾。
雨後散步後园
陆游（宋代）

泽国霜迟木未疏，秋来更觉爱吾庐。
芭蕉绿润偏宜墨，戏就明窗学草书。
送抹利花与庆长
杨万里（宋代）

江梅去去木犀晚，萓草石榴剌人眼。
抹利独立幽更佳，龙涎避香雪避花。
朝来无热夜凉甚，急遣山童问花信。一枝带雨折来归，走送诗人觅好诗。
送焦吏部造朝二首
李曾伯（宋代）

向来借箸在筹帷，今趣魁缠入太微。
汉郡奚劳汲生守，洛人喜太范公归。
要持真是明公论，莫急同心济事机。
太说九重勤侧席，细陈长策慰宵衣。
复用前韵再呈博士黄冕仲
晁补之（宋代）

龙津之北双溪骛，逶迤势入龙津聚。
龙归何处牛斗闲，剑不可求江海古。
惨澹犹思八百年，变化岂无神物主。
何当旋柁入奫沦，傥可然犀照毛缕。
登楼那有北客同，把酒但看南雁度。
更邀桃叶远临水，正值荔枝红照户。
入梁一曳邹阳裾，思越屡吟庄舄句。
竹林觞咏当日情，岘山名姓它时慕。
一闻说尽青鞋游，令我乘风欲仙去。
酬画上人石湖春望
葛天民（宋代）

荡荡春风草木香，茫茫泽国水云长。
莺来占柳为歌院，蝶去寻花作醉乡。
闲与物情聊品带，老於文字懒巡行。
望中别有关情处，几度朝阳又夕阳。
中秋前一日雨中泛舟诣学耕堂晤黄荛圃即题其梅花吟卷 其一
钮树玉（清代）

万重花气压春云，一片瑶光恋夕曛。旧梦不离香雪海，绝怜伴侣邈难群。
奉试诏用拓拔思恭为京北收复都统（一作闻诏作）
李琪（唐代）

飞骑经巴栈，鸿恩及夏台。将从天上去，人自日边来。

此处金门远，何时玉辇回。早平关右贼，莫待诏书催。
偈颂十五首
释法薰（宋代）

乌兔东西疾，一年时序毕。
窦八布衫穿，乌龟眼睛赤。
槿花 其四
虞俦（宋代）

草中漫说千年润，花里休誇百日红。毕竟有生俱有尽，大椿朝菌得无同。
饯傅理掾
刘黻（宋代）

一郡一理掾，横浦为之宗。
青青草不枯，曾识无极翁。
遂宁起鼻祖，陆续书问通。
乃今有耳孙，力学追遐踪。
洁静二湛水，峭介双秀峰。
平反几春意，坐令古钎空。
政最复政最，匪诧赫赫功。
庭草色若何，还与庆历同。
归欤浩无怍，扁舟惊轻蓬。
邦民再见公，绣斧番禺东。
梁竑夫挽诗二首 其二
洪适（宋代）

向来持国秉，贡禹合弹冠。予节缘心计，飞章或面谩。

开陈疑已释，腾跃事非难。覆餗长缄恨，何知便盖棺。
憩园赏菊次武进余大均韵 其二
曹家达（清代）

西风木末动微凉，鶗鴂先鸣草不芳。消瘦幸能全晚节，纤秾未肯入时妆。

愿凭好句轻元白，若问前生属绮黄。我忆憩园无眼福，登高无倚每彷徉。
清平乐 闰重九宋翔卿席
李俊民（金朝）

黄花今后。才是秋光暮。依旧满城风又雨。勾引锦囊诗句。

东篱尚可重游。羡君来往风流。莫惜樽前健倒，这回节去蜂愁。
登太华南峰绝顶谒上清宫还出四眺
李念慈（清代）

众山祖昆仑，五岳兹雄长。峭壁出青云，巍然俯群象。

高标五千出，三峰石非两。绝群迥独尊，赴天成孤往。

窈窕玉女祠，仿佛巨灵掌。竭尽筋力能，驯致青冥上。

短衣谒白帝，问源伫仙仗。海云东南生，夕日下林莽。

偃仰天池侧，四顾爱森爽。学仙亦荒唐，驰思聊自广。

何当营茅茨，洒然遗尘网。
送陈瞻知永州
李防（宋代）

昔年同醉杏园春，别后花枝几度新。
彼此宦游疏翰墨，等闲交面起丝纶。
荣亲未必须莱子，昼锦何尝只买臣。
布政莫为三载计，清朝台阁整搜人。
谢陈进士见示诗赋并以为别
毛滂（宋代）

陈子赋可喜，十诗仍好辞。
亦云余事尔，何累壮夫为。
语浸初已漫，笔峰时出奇。
息肩当益学，葵圃未应窥。
题天章
刘诰（宋代）

逸少兰亭六百年，别营楼阁奉金仙。
琅函帝赐三朝笔，貌座僧谈二祖禅。
山怪有时浑露石，地灵无处不通泉。
尘心未悟真如理，空爇晨炉一篆烟。
秋泉
薛涛（唐代）

冷色初澄一带烟，幽声遥泻十丝弦。

长来枕上牵情思，不使愁人半夜眠。
延和引对
韦骧（宋代）

昔年便殿拜恩光，今日重来惨肺肠。螭陛载瞻新侍从，龙颜如仰旧君王。

星霜一纪逡巡过，膏泽三朝次第当。埃壒尚能禆泰岳，岂无忠谊报明昌。
和唐寿隆上元五首
胡寅（宋代）

山褰云色暗阳台，俄复晨曦万里开。
行雨忽随新梦断，春风还似故人来。
精神总属陶潜柳，燮理须归傅说梅。
已共此邦同乐岁，更须躬稼辟田莱。
洗马桥王三侠君
季开生（清代）

灵崖北下莽萧萧，旧是单于洗马桥。野槿帖山垂白叶，番河归海逆红潮。

共传化日销兵甲，不厌寒星送使轺。万里天书自西出，吟鞭应叹斗牛遥。
有怀 其五
韩淲（宋代）

山居风雨夜，吾亦老侵寻。搔屑萧萧发，收平耿耿心。

更初殊不寐，人静尚孤斟。尽屏闲书帙，犹馀一破琴。
老农吟
柴元彪（宋代）

襏襫田家翁，矍铄须眉白。
问渠年几许，不记年庚甲。
自言身世居此村，三十得儿儿复孙。
伤哉儿孙已露电，朝昏只影空断魂。
生来只是种田土，田土只今易几主。
乡村成败历能言，英雄磨灭不知数。
尽日垄亩力耕耘，饷馌炊舂倩比邻。
归来薄暮饭牛罢，索綯织屦宵犹勤。
吁嗟兮，既绝望乎鸠杖与糜粥，
曾不见富人之哀我茕独。但愿年丰醉鸡豚，
重见太平死亦足。纵如颜都尉、马伏波，
老来恩宠成蹉跎。蚁穴一梦今如何，
贫富夭寿总如此。我莫愁，
君莫喜，好将荣辱哀乐、是非得失付与世流水。
夜宿法云庵
董兆熊（清代）

前山岚翠沈，暝色檐间合。禽声浴鼓乱，人语塔铃答。

归依古佛龛，始知此心杂。岩扉全未扃，随风自开阖。

松寒生夜涛，漫空沸鞺鞳。境幽喧亦减，闻根了无纳。

役役尘网中，坐使秋鬓飒。终当净域居，翻经补残衲。
舍利浮图纪异呈邑明府姚齐州
成鹫（清代）

朱明洞天明月寺，僧有远公作佛事。范金铸塔通幽明，供养如佛真舍利。

十方诸佛现全身，八部天龙分侍卫。九环宝顶无量光，四句伽陀最深义。

紫檀刻作须弥座，金相玉质殊坚致。有时黑月放光明，有时白日生云气。

凡夫肉眼浑等閒，开士灵心契神异。秋风擎出杂华林，寄向宝光无佛地。

远公杖策入罗浮，空留宝塔陵高秋。塔高一尺魔一丈，虚堂雀鼠鸣啾啾。

钟前鼓后走胠箧，神光匿影随东流。明灯礼佛失舍利，人天怅惘僧悲愁。

韦驮大士擎宝柱，兀立不肯回双眸。老僧领众日祈祷，鸡鸣人定声不休。

尊天乃起运神力，澄汰恶浊成清浏。幺么褫魄自皈命，入门稽颡轮愆尤。

宰官现身发悲悯，赖有慈父姚齐州。饥寒切身失廉耻，罪虽可惩情可周。

殷勤提奖出首实，塔光返照莲池头。片言折狱出郊去，手持綵棒鞭春牛。

春牛白，春牛黑，昨朝角触今犁轭。春牛肥，春牛瘠，昔日咆哮今稼穑。

放下綵鞭一事无，弹琴隐几看春色。
白纻词二首 其一
郑学醇（明代）

姑苏台上春日长，百花洲畔春花芳。昼欢未足夜筵张，华灯灼灼舒红光。

云屏锦帐兰蕙香，横箫挟瑟出幽房。朱唇宛转发浩倡，馀音袅袅浮雕梁。

金壶滴月流西方，酣歌缓舞殊未央。
再酬复言和誇州宅
元稹（唐代）

会稽天下本无俦，任取苏杭作辈流。断发仪刑千古学，奔涛翻动万人忧。

石缘类鬼名罗刹，寺为因坟号虎丘。莫著诗章远牵引，由来北郡似南州。
次韵王宣甫
许及之（宋代）

佳句驰来合斩关，家童岂得嫉渠顽。好怀偶苦催租至，厚意虚教垂橐还。

近社赓酬几寂寞，旧诗涂改廑斓斑。转庵方示维摩病，犹望崇斋大小山。
宫词
杨皇后（宋代）

春风淡淡水淙淙，携伴寻芳过小杠。
恼杀野塘閒送目，鸳鸯无数各双双。
题石井慈济泉二首 其二
李纲（宋代）

岩石嵌空湛碧泉，酌甘鉴静意萧然。幽深端有神龙穴，虚迥疑藏古洞天。

云影漾波光璀璀，石渠飞溜响涓涓。会须掬取岩中水，洒作膏霖遍八埏。
金台别意图赠宋士德照磨复任松江
杨荣（明代）

东吴名郡云间最，山水钟灵此其会。九峰崷崒秀凌空，三泖春流互萦带。

就中宦绩相后先，只今郡属惟子贤。洒如清风立翠竹，烱若绿水开红莲。

昔年初捧除书至，父老欣欣总怀惠。闾阎鸡犬寂无惊，田野桑麻蔼交翠。

公庭昼閒案牍清，终岁不闻敲扑声。家家院落弦管溢，处处寒灯机杼鸣。

政成回首逾三载，考绩京华见风采。故乡姻好情逾深，宦路交游心不改。

盍簪道旧能几时，承恩南去催还期。临岐握手兴不尽，怅望云山伤别离。

云山微茫渺何许，为托幽怀向毫楮。一段閒情入画图，千里相思若亲睹。

子今磊落非寻常，政化覃敷名誉彰。东吴民庶重怀仰，满眼烟树皆甘棠。

殷勤祖帐送行色，远大相期须努力。需看万里自飞腾，云霄好展扶摇翼。
解语花 赠沈释堂侍讲典试
王瑞淑（清代）

帝心隆眷，文采千秋，珠玉光争射。典仪风雅。飘丹桂，月阙梯云先驾。

班扬阮谢。看桃李、巍然声价。不胜衣、金带垂腰，楚楚惟盈把。

此际凤池清夜。有瑞烟银烛，瀛署杯斝。宫槐琼榭。

龙蛇字，风雨也堪惊怕。香尘似麝。归朝去、纶音重下。

东阁开，新筑沙堤，待沐升平化。
题浯溪寺
高斯得（宋代）

舂陵太守真好奇，结茅肥遁湘江湄。
三吾出意作新字，脱略苍籀遗冰斯。
溪山於我本何有，占断不许傍人窥。
人生天地远行客，恋身外物庸非痴。
漫郎仙去五百载，名字永与兹山垂。
要知忠义不磨处，虽不自与人与之。
至今过者望卷石，森然魄动中兴碑。
此公何用专壑鄙，世上宁有争墩儿。
我来访古刜蓬藋，怅然不识亭台基。
扫出蝉噪发斯义，元子可作然吾诗。
次韵王经国
许景衡（宋代）

人生皆有役，我亦事川涂。崎岖荡兀中，此境常晏如。

永怀贤令尹，出处与道俱。起予亦多矣，诗句乃其馀。
奉酬颜使君真卿见过郭中寺寺无山水之赏…以答焉
皎然（唐代）

州西柳家寺，禅舍隐人间。证性轻观水，栖心不买山。

履声知客贵，云影悟身闲。彦会前贤事，方今可得攀。
书静胜院壁留别父老
蔡肇（宋代）

青山云半遮，惨淡有离色。
溪水亦潺湲，呜咽当枕侧。
男儿四方志，百年一行役。
山水亦奚悲，我自本无得。
父老拘我车，洒泪半凄测。
使君虽自力，惭无理人术，
举手谢父老，意厚难报塞。
次韵盛长官觅酒
邹浩（宋代）

九万鹏程戢怒飞，驱愁却叹酒无威。頖宫官冷非文举，一斗何能醉十围。
道情十首 其二
郑燮（清代）

老樵夫，自砍柴，捆青松，夹绿槐，茫茫野草秋山外。

丰碑是处成荒冢，华表千寻卧碧苔。坟前石马磨刀坏，倒不如、闲钱沽酒，醉醺醺、山径归来。
田园幽兴六首 其三
林大钦（明代）

所居在人境，心远迹无喧。佳辰携良朋，樽酌开话言。

轩华何足贵，清真道在敦。无然随物化，幽桂足芳根。
观梅
张耒（宋代）

北风号夜天雨霜，屋东梅花晨洗妆。
老人旦起万境寂，一笑向我吹微香。
风月精神珠玉骨，冰雪簪珥琼瑗珰。
天姝星艳下人世，灵真高秀无比方。
老人年年被香恼，学道无力时清狂。
吟诗觅句苦无味，剪枝插头羞鬓苍。
眼窥手采心爱惜，倘可取饵充朝粮。
不如痛饮卧其下，醉魂为蝶栖其房。
春游曲
丰坊（明代）

十旬风雨清明节，昨夜窗前见新月。喜谓春晴可出游，平明携樽南陌头。

陌头不见花开处，城中城外多桑树。桑树连天绿叶浓，落花尽在春泥中。

春泥浩荡从马踏，香魂宛转蹄躞蹀。看花泪眼忽潸然，人生安得长少年。
与江水曹至干滨戏诗
谢朓（南北朝）

山中上芳月。
故人清樽赏。
远山翠百重。
回流映千丈。
花枝聚如雪。
芜丝散犹网。
别后能相思。
何嗟异封坏。
和祈大参致和将出巡阻雨见寄三首 其三
林光（明代）

几许相逢欲话难，一樽还解辟春寒。深杯莫厌罗浮味，千里云山易渺漫。
紫极宫默轩
孔武仲（宋代）

宴坐寂不语，先生心谓何。
逍遥疏世味，恬淡养天和。
一息忘言后，方知得象多。
壶中藏日月，鼎裹煮山河。
由会昌江口分路之宁都赋别五弟 其一
刘崧（元代）

湘水梅州共路分，东风杳杳惜离群。扁舟逆上几时到，独雁哀鸣何处闻。

积雨已生三峡浪，乱山仍隔万重云。眼前漂泊谁能奈，犹恐亲庭念远勤。
岁暮风雨
陆游（宋代）

骄风起海澨，浩荡东北来；铁骑掠阵过，秋涛触山回。
老夫北窗下，坐守寒炉火。
处世困忧患，万事学低摧。
便欲灭灯睡，门闭不敢开。
并海固多风，汝孱良可哀。
念昔少年日，从戎何壮哉！独骑洮河马，涉渭夜衔枚。
酒中十咏。酒垆
皮日休（唐代）

红垆高几尺，颇称幽人意。火作缥醪香，灰为冬醷气。

有枪尽龙头，有主皆犊鼻。倘得作杜根，佣保何足愧。
卜算子（三）
陈师道（宋代）

雪暗岭头云，竹冷溪边树。还似潇湘缥缈人，玉骨笼香雾。

月下幽香度。梦里香魂驻。回首南枝酒半醺，寂寞无寻处。
送杨侍禁寄频黄二公二首
陈师道（宋代）

多问黄居士，终年欠一书。
因人候消息，有使报何如。
向晚逢杨子，真堪托後车。
亲年方赖禄，不惜借吹嘘。
送吴令常甫之武平
强至（宋代）

朝廷重一邑，悼昔容备员。
自严荐举法，颇号近得贤。
仕者既择地，主恩那罄宣。
遐封暨恶壤，十必九弃捐。
武平杳何所，闽裔天南偏。
林密毒虺藏，吐瘴蟠长烟。
冬候气亦暖，里俗衣不绵。
旧令昨请代，阙榜张三铨。
无人议一往，常甫独不然。
丈夫志四海，岂安庐室边。
畏避属衰怯，我今幸壮年。
所寄有民社，勇去无山川。
吴天破新腊，雪片冲离筵。
阖坐劝别杯，情厚祷亦虔。
药饵慎勿疏，善保食与眠。
柂牙起惊涛，饯车散江壖。
吏民前涂奔，争迎上泷船。
到修府中谒，首低小侯前。
主人知才名，应以尘土怜。
下车转春首，讼未临婚田。
远人喜新君，有诉恐不先。
据案扫滞务，一决如流泉。
呼儿伴儿戏，邑事乐静便。
地宽人物稀，林实杂海鲜。
荔子委树旁，毛鱼不论钱。
饮食信云美，那肯事宴筵。
政休宁闲斋，空肠味陈编。
他人保无过，岁满犹自迁。
矧君资性好，进业补未全。
材长老松干，气强直弩弦。
坐养青云资，归着要路鞭。
君家新蔡后，清节能世传。
岂必因赏格，荐状期联翩。
鄙人忝末契，相识由童颠。
忧怀自足感，况复别绪缠。
君其慰我私，北鸿附新篇。
题周鲲山水册页 其四
弘历（清代）

欲识山为米，须看树是茄。遥峰殊蕴藉，深谷亦㟏岈。

微雨暗前浦，东郊利早𥡮。牧童牛背稳，横笛髻儿丫。
杭州严從事
杨亿（宋代）

柳岸兰桡片席飞，秋风泽国季鹰归。
幕中莲渚红衣脱，江外蒪羹紫线肥。
十部须知從事贵，双鱼莫遣尺书稀。
西陵正接家山路，试为因人问钓矶。
妙觉山用老溪宝叶二僧韵
胡仲弓（宋代）

登山无杖策，元不事依凭。
斜照空林影，行云碍石棱。
鸟啼悲宿草，猿饮挂枯藤。
曾着高僧住，何人为续灯。
长安龙图陈学士宠示重阳日翠微楼上见览拙诗
魏野（宋代）

京兆重阳大尹家，翠微楼上赏黄花。
秦娥应怪停歌吹，看我狂诗到日斜。
草阁
杜甫（唐代）

草阁临无地，柴扉永不关。鱼龙回夜水，星月动秋山。

久露清初湿，高云薄未还。泛舟惭小妇，飘泊损红颜。
喜天初徙寓三茅观三绝 其一
张吉（明代）

阛阓从来捐道心，荷衣新趁碧云岑。无媒寄谢无尘客，少保门前莫谩寻。
送许静峰备兵清源
余继登（明代）

古人勖明德，今人惜离居。离居岂不惜，明德良足图。

烈风吹征衣，送君城南隅。君行向清源，坐拥双熊车。

清源何壮哉，交交名利途。帆樯下大河，车马纷长衢。

厨传日丰盈，田野日荒芜。昔予疲行役，过此长太吁。

对食不能餐，单车屏前驱。今岂异昔时，民或益以瘉。

宪府自崇邃，安能顾田庐。谁为洒春霖，一使劳者苏。

君负彩凤姿，况握竹虎符。行当念穷黎，宁复甘华腴。

先哲有遗言，示我以良谟。诗人戒戎作，大易谨衣袽。

君行慎勉旃，于以慰区区。
九日次寿州
梅尧臣（宋代）

昔人把菊望青榼，今我持酒无黄花。
自催屋里红鳞脍，不弹墙头白项鸦。
寿春城高枕淮水，绿蒲疏疏暮帆起。
登临不学孟参军，帽坠山风破一舟。
城西接待院後竹下作
陆游（宋代）

水边小丘因古城，上有巨竹数百个。
一径蛇蟠不容脚，平处乃可十客坐。
袅袅共看风枝舞，簌簌时听春箨堕。
古佛不妆香火冷，瘦僧如腊袈裟破。
门前西去长安路，日夜舳舻衔尾过。
老夫本乏台省姿，且就清阴曲肱卧。
哭家西谷侍御
刘岩（清代）

我本江东产，君乃渭北人。二纪聚京国，情若同胞亲。

两家有娇儿，盈盈掌中珍。齿发过半百，得嗣皆艰辛。

惓言双稚子，永好为弟昆。君魂游泰岱，輀车返西秦。

我儿泣呱呱，君儿泪沄沄。婴孩离且痛，何况我与君。

生别且不忍，何况死生分？
宫词
王仲修（宋代）

公卿拜舞进流霞，瑞气祥烟动日华。
殿下排场如绵绣，紫云楼畔万株花。
【双调】新水令_风凰台上忆
关汉卿（元代）

风凰台上忆吹箫，似钱塘梦魂初觉。花月约，凤鸾交，半世疏狂，总做了一场懊。
【驻马听】黄诏奢豪，桑木剑熬乏古定刀；双郎穷薄，纸糊锹撅了点刚锹。怕不待争锋取债恋多娇，又索书名画字寻人保。枉徒劳，供钱买笑教人笑。
【落梅风】姨夫闹，咱便晓，君子不夺人之好。他揽定磨杆儿夸俏，推不动磨杆上自吊。
【步步娇】积趱下三十两通行鸦青钞，买取个大笠子粗麻罩。妆甚腰，眼落处和他契丹交。虽是不风骚，不到得着圈套。
【甜水令】佳人有意郎君俏，郎君没钞莺花恼。如今等惜花人弄巧，指不过美话儿排，虚科儿套，实心儿少。想着月下情，星前约，是则是花木瓜儿看好。李亚仙负心疾，郑元和下番早。
杂曲歌辞。山鹧鸪
佚名（唐代）

玉关征戍久，空闺人独愁。寒露湿青苔，别来蓬鬓秋。

人坐青楼晚，莺语百花时。愁人多自老，肠断君不知。
赵州观水壁忆真际和尚
袁宏道（明代）

幻士幻入水三昧，博取天河作手戏。跳珠回沬五尺馀，王成草手掀涛势。

古佛堂前柏树子，半裂空心半髡死。荒檐龙钟几病僧，日暮空垣拾菌耳。

堂头老像如冰冷，寒碑月写风枝影。石栏狮子向东啼，夜深唤却虚空醒。
陪宣城大夫崔公泛后池兼北楼宴二首 其一
许浑（唐代）

陪汎芳池醉北楼，水花繁艳照膺舟。亭台阴合树初昼，弦管韵高山欲秋。

皆贺虢岩终选傅，自伤燕谷未逢邹。昔时恩遇今能否，一尉沧洲已白头。
得月亭
吴机（宋代）

月照乾坤岂得私，只缘近水倍光辉。
况逢秋杪气犹爽，一笑从容尽醉归。
张尉惠诗和韵谢之三首 其二
杨万里（宋代）

软红尘里眼曾开，苦被新诗猛唤回。借问锦心能底巧，更从月胁摘将来。
镜中放歌
释文珦（宋代）

日日行镜中，身与白鸥同。
閒踪无滞留，清兴何始终。
红蕖耀晨妆，绿蒲媚新丛。
长歌对渔父，沦浪有遗风。
谢连州沈殿丞惠石
余靖（宋代）

遗我岩岩石，拜嘉贤使君。
何当天共补，应免玉偕焚。
想自乘槎得，知从饮羽分。
试将簷畔累，尚带故山云。
冬晴与子坦子聿游湖上
陆游（宋代）

海山山下百余家，垣屋参差一带斜。
我欲往寻疑路断，试沿流水觅桃花。
纯红
贾似道（宋代）

眼如椒核遍身红，尾项如硃腿亦同。
若逢敌手君休怕，数番咬死又成功。
减字木兰花·南园清夜
贺铸（宋代）

南园清夜。临水朱阑垂柳下。从坐莲花。潋滟觥船泛露华。酒阑歌罢。双□前愁东去也。回想人家。芳草平桥一径斜。
次韵江钺都官凉轩
赵抃（宋代）

执己刚玉性，谁得同趣向。涕唾无所藉，归居宅深旷。

左右山林无，巑岏立屏障。坐期清风来，未许酷日晃。

高棚立西轩，密叶覆其上。益为晚宇荫，讵隔霞空望。

圣书乐名教，俗事绝尘鞅。恬然宠辱惊，足矣庭闱养。

下榻迟佳朋，盈樽倒新酿。药剂矜有灵，神明助无恙。

贤豪重出处，词句大奔放。谓愚可与道，缄遗俾酬倡。

忽如穷窘人，护发金玉藏。收储箧笥光，孰顾贪惏谤。
别何橘潭
陈允平（宋代）

驻马赤栏桥，余寒著柳条。
舟车富阳路，风雨浙江潮。
惜别津亭暮，思归故国遥。
临行莫惆怅，回日定花朝。
摸鱼子 用前韵送敬之蒲君卜居淮上，敬之自
白朴（元代）

听西风、细吟亭树。秋声先到衡宇。季鹰千里莼鲈兴，更喜范张鸡黍。倾尽处。惭愧汝。高楼不减烟霞侣。瓠樽笑举。对得意江山，忘怀风月，醉眼玩今古。鸾坡客，又向红莲幕府。田园何日成趣。九重闻道思贤佐，恐要济时霖雨。天若许。从所好结庐，相就开蓬户。山人休去。怕蕙怅空悬，猿惊鹤怨，贻笑草堂句。
秋兰香
陈亮（宋代）

未老金茎，些子正气，东篱淡伫齐芳。分头添样白，同局几般黄。向闲处、须一一排行。浅深馓间新妆。那陶令，漉他谁酒，趁醒消详。

况是此花开后，便蝶乱无花，管甚蜂忙。你从今、采却蜜成房。秋英诚商量。多少为谁，甜得清凉。待说破，长生真诀，要饱风霜。
送吴君宠还武夷
欧必元（明代）

天涯踪迹几浮沉，谁动刀头故国心。邺下共推吴质赋，风前曾听伯牙琴。

菱歌罢处移归舫，荔子丹时醉绿阴。欲寄相思无雁足，石床云拥幔亭深。
寄石龟翁总干
释居简（宋代）

龟灵诗亦灵，铁瓮渺江城。爆得风骚兆，铿为琬琰声。

看如容易得，吟却最难成。只有兰陵月，知余入细评。
龙井十题·龙井亭
释元净（宋代）

虚亭乱石间，中有潜虬府。
澄湛源莫穷，旱岁为灵雨。